CELEX: 32016R0558
Language: el
Date: 2016-04-11 00:00:00
Title: Κατ' εξουσιοδότηση κανονισμός (ΕΕ) 2016/558 της Επιτροπής, της 11ης Απριλίου 2016, για την έγκριση των συμφωνιών και αποφάσεων των συνεταιρισμών και άλλων μορφών οργανώσεων παραγωγών στον τομέα του γάλακτος και των γαλακτοκομικών προϊόντων σχετικά με τον προγραμματισμό της παραγωγής

12.4.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 96/18
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/558 ΤΗΣ ΕΠΙΤΡΟΠΉΣ
   της 11ης Απριλίου 2016
   για την έγκριση των συμφωνιών και αποφάσεων των συνεταιρισμών και άλλων μορφών οργανώσεων παραγωγών στον τομέα του γάλακτος και των γαλακτοκομικών προϊόντων σχετικά με τον προγραμματισμό της παραγωγής
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 219 παράγραφος 1 σε συνδυασμό με το άρθρο 228,
   Εκτιμώντας τα ακόλουθα:
   
               (1)
            
            
               Ο τομέας του γάλακτος και των γαλακτοκομικών προϊόντων διανύει μακρά περίοδο σοβαρών ανισορροπιών της αγοράς. Οι τιμές του γάλακτος στη θύρα της εκμετάλλευσης δέχονται πιέσεις κατά τους τελευταίους 18 μήνες, λόγω διατάραξης της ισορροπίας στην παγκόσμια αγορά, η οποία οφείλεται στην αύξηση της παραγωγής και στην επιβράδυνση της ζήτησης.
            
         
               (2)
            
            
               Παρά την αποτελεσματικότητα των μέτρων που έχουν ήδη ληφθεί από την Επιτροπή, η κατάσταση εξακολουθεί να επιδεινώνεται λόγω του ότι η ρωσική απαγόρευση των εισαγωγών και η μείωση της ζήτησης από την Κίνα έπληξε τον τομέα του γάλακτος και των γαλακτοκομικών προϊόντων σε μια περίοδο κατά την οποία είχαν υλοποιηθεί επενδύσεις στην παραγωγή λόγω της λήξης των ποσοστώσεων γάλακτος στις 31 Μαρτίου 2015 και των ευνοϊκών προοπτικών στην παγκόσμια αγορά. Με βάση τις διαθέσιμες αναλύσεις της αγοράς, δεν αναμένεται σημαντική μείωση του όγκου παραγωγής για τα επόμενα δύο έτη.
            
         
               (3)
            
            
               Ο εκτελεστικός κανονισμός (ΕΕ) 2016/559 της Επιτροπής (2) επιτρέπει στις αναγνωρισμένες οργανώσεις παραγωγών, τις ενώσεις τους και τις αναγνωρισμένες διεπαγγελματικές οργανώσεις στον τομέα του γάλακτος και των γαλακτοκομικών προϊόντων να συνάπτουν εθελοντικές κοινές συμφωνίες και να λαμβάνουν κοινές αποφάσεις σχετικά με τον προγραμματισμό της παραγωγής γάλακτος σε προσωρινή βάση για περίοδο έξι μηνών. Δεδομένου ότι ο τομέας του γάλακτος και των γαλακτοκομικών προϊόντων χαρακτηρίζεται κυρίως από συνεταιριστικές δομές, είναι σκόπιμο να επεκταθεί η εν λόγω έγκριση, περιλαμβανομένων των συναφών υποχρεώσεων κοινοποίησης, στις οντότητες που έχουν συσταθεί από γαλακτοπαραγωγούς. Το ίδιο ισχύει και για άλλες μορφές οργανώσεων παραγωγών που έχουν συσταθεί από γαλακτοπαραγωγούς σύμφωνα με την εθνική νομοθεσία και δραστηριοποιούνται στον τομέα του γάλακτος και των γαλακτοκομικών προϊόντων, για να μεγιστοποιηθεί η κάλυψη του μέτρου.
            
         
               (4)
            
            
               Για να εξασφαλιστεί η αποτελεσματικότητά του, ο παρών κανονισμός θα πρέπει να τεθεί σε εφαρμογή το συντομότερο δυνατόν παράλληλα με τον εκτελεστικό κανονισμό (ΕΕ) 2016/559. Συνεπώς, ο παρών κανονισμός θα πρέπει να αρχίσει να ισχύει την επομένη της δημοσίευσής του,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Με την επιφύλαξη των διατάξεων του άρθρου 209 παράγραφος 1 του κανονισμού (ΕΕ) αριθ. 1308/2013, ο εκτελεστικός κανονισμός (ΕΕ) 2016/559 εφαρμόζεται αναλόγως στους συνεταιρισμούς και τις άλλες μορφές ενώσεων παραγωγών που έχουν συσταθεί από γαλακτοπαραγωγούς σύμφωνα με την εθνική νομοθεσία και δραστηριοποιούνται στον τομέα του γάλακτος και των γαλακτοκομικών προϊόντων.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Απριλίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 671.
   
      (2)  Εκτελεστικός κανονισμός (ΕΕ) 2016/559 της Επιτροπής, της 11ης Απριλίου 2016, για την έγκριση των συμφωνιών και αποφάσεων σχετικά με τον προγραμματισμό της παραγωγής στον τομέα του γάλακτος και των γαλακτοκομικών προϊόντων (βλέπε σελίδα 20 της παρούσας Επίσημης Εφημερίδας).